ຮອງ​ປະ​ທາ​ນາ​ທິ​ບໍ​ດີ​ແຮ​ຣິ​ສ ປະ​ນາມ​ລະ​ບອບ​ຜະ​ເດັດ​ການ​ຂອງ​ເກົາ​ຫຼີ​ເໜືອ ຢູ່​ເຂດ​ປອ​ດ​ທະ​ຫານ 
ການ​ຢ້ຽມ​ຢາມ​ເຂດ​ປອດ​ທະ​ຫານ​ຂອງ​ຮອງ​ປະ​ທາ​ນາ​ທິ​ບໍ​ດີ ມີ​ຂຶ້ນ​ບໍ່​ຮອດ​ນຶ່ງມື້ ຫຼັງ​ຈາກ​ເກົາ​ຫຼີ​ເໜືອ​ຍິງ​ລູກ​ສອນ​ໄຟ​ໄລ​ຍະ​ໃກ້ 2 ລູກ 
ຮອງປະທານາທິບໍດີສະຫະລັດ ທ່ານນາງຄາມາລາ ແຮຣິສ ປະນາມ “ລະບອບຜະເດັດການທີ່ໂຫດຫ້ຽມ” ແລະໂຄງການອາວຸດ “ທີ່ພາໃຫ້ບໍ່ມີຄວາມໝັ້ນຄົງ” ຂອງເກົາຫຼີເໜືອລະຫວ່າງການໄປຢ້ຽມຢາມເຂດປອດທະຫານ ທີ່ແບ່ງສອງເກົາຫຼີອອກຈາກກັນ ໃນວັນພະຫັດວານນີ້ ເກົາຫຼີເໜືອໄດ້ຍິງລູກສອນໄຟຂີປະນາວຸດ ທັງກ່ອນ ແລະຫຼັງຈາກທ່ານນາງແຮຣິສໄດ້ຢຸດແວ່ຢ້ຽມຢາມເຂດປອດທະຫານ ທີ່ເພີ້ມໃສ່ຈຳນວນການຍິງລູກສອນໄຟຫຼາຍເປັນປະຫວັດການພາຍໃນປີນີ້ ຢູ່ບ້ານສະຫງົບເສິກປັນມຸນຈອມ ທີ່ຕັ້ງຢູ່ລະຫວ່າງເກົາຫຼີເໜືອ ແລະເກົາຫຼີໃຕ້ນັ້ນ ທ່ານນາງແຮຣິສໄດ້ກ່າວປະນາມການຍິງທົດລອງລູກສອນໄຟ ໂດຍກ່າວວ່າ ມັນເປັນ “ການທ້າທາຍເກາະຜິດຢ່າງຈະແຈ້ງ ” “ຢູ່ທາງເໜືອ ພວກເຮົາເຫັນຈອມຜະເດັດການທີ່ໂຫດຫ້ຽມ ການລະເມີດສິດທິມະນຸດຢ່າງຮຸນແຮງ ແລະໂຄງການອາວຸດທີ່ຜິດກົດໝາຍ ທີ່ເປັນໄພຂົ່ມຂູ່ຕໍ່ສັນຕິພາບ ແລະສະຖຽນລະພາບ” ນັ້ນຄືຄຳເວົ້າຂອງທ່ານນາງ ກ່ອນໜ້ານັ້ນ ໃນວັນພະຫັດວານນີ້ ທ່ານນາງແຮຣິສໄດ້ພົບປະກັບປະທານາທິບໍດີເກົາຫຼີໃຕ້ ທ່ານຢຸນ ຊຸກ ໂຢລ ນັກການເມືອງນິຍົມແນວທາງເດີມ ທີ່ຊຸກຍູ້ໃຫ້ມີການປັບປຸງຄວາມສຳພັນກັບສະຫະລັດ ທ່ານນາງແຮຣິສ ກ່າວໂດຍໃຊ້ຊື່ຢ່າງເປັນທາງການ ຂອງເກົາຫຼີໃຕ້ ວ່າ “ເປົ້າໝາຍຮ່ວມກັນຂອງພວກເຮົາ ສະຫະລັດແລະສາທາລະນະລັດເກົາຫຼີ ກໍຄືເຮັດໃຫ້ແຫຼມເກົາຫຼີເປັນເຂດປອດນິວເຄລຍຢ່າງສິ້ນເຊີງ ” ການເດີນທາງໄປຢ້ຽມຢາມ ຂອງທ່ານນາງແຮຣິສ ແມ່ນໝາຍຄວາມວ່າ ເພື່ອ ເນັ້ນໃຫ້ເຫັນເຖິງຄວາມໝັ້ນໝາຍຂອງສະຫະລັດທີ່ຈະປົກປ້ອງເກົາຫຼີໃຕ້ ມີທະຫານສະຫະລັດປະມານ 28,000 ຄົນຍັງປະຈຳການຢູ່ໃນເກົາຫຼີໃຕ້ ຊຶ່ງເປັນມູນເຊື້ອຂອງສົງຄາມເກົາຫຼີໃນຊຸມປີ 1950 ທີ່ສິ້ນສຸດລົງດ້ວຍສັນຍາສະຫງົບເສິກບໍ່ແມ່ນສົນທິສັນຍາສັນຕິພາບ ທີ່ເຂດປອດທະຫານນັ້ນ ທ່ານນາງແຮຣິສໄດ້ໂອ້ລົມກັບພວກທະຫານສະຫະລັດ ຮັບຟັງການລາຍງານໂດຍພວກນາຍທະຫານ ແລະທ່ານນາງໄດ້ສ່ອງເຂົ້າໄປໃນເກົາຫຼີເໜືອ ໂດຍໃຊ້ກ້ອງດຳຂະໜາດໃຫຍ່ ຊຶ່ງເປັນກ້ອງທີ່ໃຊ້ໂດຍປະທານາທິບໍດີແລະຮອງປະທານາທິບໍດີສະຫະລັດ ທີ່ໄປຢ້ຽມຢາມເຂດປອດທະຫານນັ້ນ